Henning Hyllested (EL), 2012-02-02:
Lad det være sagt med det samme: Det her er noget skrammel, for at sige det rent ud.
Udgangspunktet er selvfølgelig, at man vil prøve at rette op på det, nogle har kaldt en nødlov fra juni sidste år med ikrafttrædelse i september sidste år, med henblik på nu igen at udvide kredsen af virksomheder, som kan få de her OST-tilladelser.
Det fremgår meget, meget tydeligt flere steder i bemærkningerne til lovforslaget, at det her også er affødt af, at Kommunernes Landsforening og Danske Regioner jo hyler op om, at det her vil fordyre tingene ganske voldsomt.
Det er der måske nok heller ikke nogen tvivl om at det vil.
Men det har jeg nu ikke så meget sympati for, fordi det i virkeligheden er en del af problemet efter vores mening.
Trafikselskaberne, selvfølgelig presset af regioner og kommuner, har evindelige udbud og krav om besparelser, som presser priserne ganske voldsomt i den her branche.
Der er jo tale om et meget, meget liberaliseret erhverv med en hel del, skal vi kalde dem cowboys indimellem, og det er præget af rigtig, rigtig mange små virksomheder helt ned til den enkelte vognmand.
Det, man kan konstatere, er i hvert fald, at det har ført til et voldsomt pres på lønnen, og jeg vil tale om regulær løndumping indimellem.
Den her lov løser efter vores mening ikke det problem.
Der er i høringsnotatet henvist til, at det overenskomstkrav, som er at finde i godsloven og i busloven, f.eks. er stærkere end det, der er i taxiloven, fordi man der henviser til en landsdækkende overenskomst; det har man ikke i taxiloven, hvor der godt nok henvises til overenskomstmæssige bestemmelser, men der har man jo set eksempler på overenskomster, der indgås mellem nogle af de her chauffører hen over køkkenbordet sammen med vognmanden eller sammen med vognmandens idrætsklub, har jeg endog hørt eksempler på, og så er det en overenskomst, som er gyldig og gældende, og som man kan henvise til.
Det dutter ikke.
Efter vores mening er taxibetjening i yderområderne jo et selvstændigt problem, men vi mener for så vidt ikke, at en lov skal laves som erhvervsstøtte, og det er også helt sikkert, at i og med at man har koblet tilladelserne op på taxitilladelser, så indfører man et regulært monopol.
Jeg har set, at nogle af de henvendelser, der er kommet fra selve taxibranchen, faktisk selv gør opmærksom på, at det måske er lige voldsomt nok.
Men den her lov kompenserer jo så ikke for de problemer, som vi kan sige man har i taxierhvervet.
Man kan selvfølgelig vælge at sige skidt med det; det er markedsorienteret, og lad falde, hvad ikke kan stå.
Det burde enhver liberalist jo hylde.
Det gør man ikke, kan jeg forstå.
Men det, vi bliver lovet i så henseende, er en analyse af den erhvervsmæssige personbefordring.
Det kan man selvfølgelig tolke sådan, at det er optakt til et eller andet fælles, ja, en lov om personbefordring, eller hvad det er, men det står der nu ikke noget om.
Vi er blevet lovet en analyse, og det er efter vores mening ikke godt nok.
I høringssvarene kan man se, at der faktisk er en tidligere henvendelse fra en bred kreds – Danske Busvognmænd, Dansk Taxi Råd, DI Transport og 3F – hvori man jo har prøvet at stille nogle krav op, som ligesom skal prøve at sikre, at man ikke udsættes for løndumping, bl.a. ved at stille krav til indretningen af bilerne, og at der ikke skal være nogen antalsbegrænsning i kommunalt regi på de her tilladelser, og at tilladelserne udstedes i henhold til lov om buskørsel.
Det gør man opmærksom på.
Jeg må sige, at vi faktisk et langt stykke hen ad vejen fra Enhedslistens side er enige – ja, man skal næsten passe på med at sige det, men o.k. – med hr. Kristian Pihl Lorentzen fra Venstre i nogle af de problemer, han påpeger her.
Det er også det, hele branchen i fællesskab efterlyser.
Og jeg kan så love, at der vil vi i hvert fald sætte ind – det kan jeg da love Danske Regioner og Kommunernes Landsforening og trafikselskaberne – så de ikke skal regne med os, når det handler om at gøre det billigere og billigere og billigere, tværtimod, vil jeg næsten sige, for så vil der jo altså blive stillet ordentlige krav til den løn, der udbetales; der vil blive ordentlige henvisninger til de overenskomster, der er på området, ligesom vi har i busloven og i godskørselsloven; og der vil blive stillet uddannelseskrav.
Det er alt sammen med til at sikre, at man ikke kan fortsætte den løndumping, den nedadgående spiral på løn, som man har sat i gang, og som står i fuldt flor inden for den her branche.